**Bod č.**

**Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

11. apríla 2014

**Správa**

**o výsledku kontroly prijímania, evidovania a vybavovania sťažností a petícií na Úrade Bratislavského samosprávneho kraja za rok 2013**

Predkladateľ: Materiál obsahuje:

Ing. Štefan Marušák 1. Návrh uznesenia

hlavný kontrolór 2. Dôvodová správa

Bratislavského samosprávneho kraja 3. Stanoviská komisií

Zodpovedný:

Ing. Bystrík Hollý

riaditeľ útvaru hlavného kontrolóra

Spracovateľ:

Mgr. Jozef Ďurčo

kontrolór odd. všeobecnej kontroly

Bratislava

apríl 2014

N á v r h u z n e s e n i a

**UZNESENIE č. ....... /2014**

zo dňa 11. 04. 2014

Zastupiteľstvo Bratislavského samosprávneho kraja po prerokovaní materiálu

**b e r i e n a  v e d o m i e**

Správu o výsledku kontroly prijímania, evidovania a vybavovania sťažností a petícií na Úrade Bratislavského samosprávneho kraja za rok 2013.

**S P R Á V A**

**o výsledku kontroly prijímania, evidovania a vybavovania sťažností a petícií**

**na Úrade Bratislavského samosprávneho kraja za rok 2013**

V zmysle § 19c a § 19e ods. 1 písmena d) zákona č. 302/2001 Z. z. o samospráve vyšších územných celkov v znení neskorších predpisov a v súlade s čl. XVIII ods. 2 smernice č. 52/2010 o vybavovaní sťažností a petícií v podmienkach Bratislavského samosprávneho kraja predkladá hlavný kontrolór Bratislavského samosprávneho kraja (ďalej len „HK BSK“) správu o vybavovaní sťažností a petícií na Úrade Bratislavského samosprávneho kraja (ďalej len „Ú BSK“) za rok 2013 Zastupiteľstvu Bratislavského samosprávneho kraja. Správa bola vypracovaná v súčinnosti s odbornými útvarmi Ú BSK príslušnými na vybavenie sťažností.

Útvar hlavného kontrolóra BSK (ďalej len „ÚHK“) vykonal kontrolu dodržiavania zákona č. 9/2010 Z. z. o sťažnostiach (ďalej len „zákon o sťažnostiach“), zákona č. 85/1990 Zb. o petičnom práve v znení neskorších predpisov (ďalej len „zákon o petičnom práve“), smernice č. 52/2010 o vybavovaní sťažností a petícií v podmienkach Bratislavského samosprávneho kraja (ďalej len „smernica“) pri vybavovaní sťažností a petícií na Ú BSK. Na základe predloženej dokumentácie vedenej v centrálnej evidencii sťažností a petícií ako aj dokumentácie vedenej na príslušných útvaroch Ú BSK vypracoval ÚHK túto správu.

Správa obsahuje centrálnu evidenciu sťažností a petícií, kontrolu prijímania, evidovania a vybavovania sťažností, kontrolu vybavovania petícií, prijaté opatrenia na nápravu a údaje aj o iných podaniach (podnetoch, oznámeniach, dopytoch, žiadostiach a pod.), ktoré nemajú charakter sťažnosti a petícií. Údaje v správe sú uvedené k 31. 12. 2013.

1. **Evidencia sťažností a petícií**

V priebehu roka 2013 v centrálnej evidencii sťažností a petícií na Ú BSK je zaevidovaných 20 podaní fyzických a právnických osôb, z ktorých bolo 14 sťažností a 6 petícií. Ú BSK 2 sťažnosti, na ktoré sa nevzťahoval zákon o sťažnostiach, preklasifikoval ako iné podania.

Centrálna evidencia sťažností a petícií je vedená na Ú BSK v zmysle čl. VI smernice oddelene od evidencie ostatných písomností a obsahuje všetky požadované údaje podľa čl. VI ods. 1 smernice.

1. **Kontrola prijímania, evidovania a vybavovania sťažností**

Pri kontrole súladu záznamov v centrálnej evidencii sťažností a petícií s údajmi v dokladoch jednotlivých spisov sťažností, vedených na útvaroch Ú BSK neboli zistené nedostatky. Kontrola vybavovania sťažností nepreukázala porušenia zákona o sťažnostiach ani smernice.

Z výsledku kontroly prešetrovania a vybavovania sťažností odbornými útvarmi Ú BSK vyplýva, že:

* Z celkového počtu v centrálnej evidencii zaevidovaných sťažností 1 sťažnosť bola opodstatnená a 4 sťažnosti neopodstatnené. Opodstatnená sťažnosť smerovala proti postupu riaditeľa školy SOŠ dopravnej, Sklenárova 9, Bratislava vo veci prijímacieho postupu a na obmedzenie práv rodiča – nepodanie informácií, o ktoré sťažovateľ požiadal. Sťažnosť prešetrovali pracovníci odboru školstva, mládeže a športu Ú BSK v súlade s platnou legislatívou s výsledkom prešetrenia ako sťažnosť opodstatnená. Riaditeľovi školy bolo zaslané písomné upozornenie.
* Ú BSK v súlade s § 5 ods. 7 a § 6 ods. 1 písm. a) zákona o sťažnostiach 3 sťažnosti odložil z dôvodu, že sťažovatelia v lehote do piatich dní od podania sťažnosti elektronickou formou, písomne nepotvrdili podpisom (§ 5 ods. 7) a v prípade jednej sťažnosti z dôvodu, že neobsahovala adresu sťažovateľa (§ 6 ods. 1 písm. a).
* Ú BSK  mal v centrálnej evidencii zaregistrované 2 sťažnosti, ktoré preklasifikoval na podania. V jednom prípade z dôvodu, že podanie smerovalo proti rozhodnutiu orgánu verejnej správy vydanému v konaní podľa iného právneho predpisu (stavebný zákon), podanie bolo postúpené na ďalšie konanie Obecnému úradu Bernolákovo. V druhom prípade z dôvodu, že poukazuje na nedostatky v činnosti orgánu verejnej správy, ktorých odstránenie alebo vybavenie je upravené iným právnym predpisom (Trestný poriadok), toto podanie bolo odložené.
* Ú BSK k 31. 12. 2013 mal 4 sťažnosti v lehote  vybavovania.
* Sumárne výsledky z kontroly vybavovania sťažností a petícií na Ú BSK (Tabuľka č. 1) v členení podľa organizačných útvarov Ú BSK sú nasledovné:

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| Tabuľka č. 1 | |  |  | |  | |  | |  | |  | |  |  | | |
| **Por. č.** | **organizačný útvar ÚBSK** | **počet sťažností** | | **sťažnosti odložené § 5 ods. 7 a § 6 ods. 1 písm. a)** | | **opodstatnené sťažnosti** | | **neopodstatnené sťažnosti** | | **sťažnosti preklasifikované na podania** | | **sťažnosti prešetrované v lehote** | | | **podania vrátené** |  | | **počet evidovaných petícií** |
|  | **a** | **b** | | **c** | | **d** | | **e** | | **f** | | **g** | | | **h** | **i** |
| **1** | **odbor zdravotníctva** | **0** | | 0 | | 0 | | 0 | | 0 | | 0 | | | 0 | **0** |
| **2** | **odbor sociálnych vecí** | **3** | | 1 | | 0 | | 1 | | 0 | | 1 | | | 0 | **0** |
| **3** | **odbor školstva, mládeže a športu** | **6** | | 1 | | 1 | | 2 | | 0 | | 2 | | | 0 | **2** |
| **4** | **odbor dopravy** | **1** | | 1 | | 0 | | 0 | | 0 | | 0 | | | 0 | **1** |
| **5** | **oddelenie právne** | **2** | | 0 | | 0 | | 0 | | 1 | | 1 | | | 0 | **0** |
| **6** | **oddelenie vnútorného auditu** | **1** | | 0 | | 0 | | 0 | | 1 | | 0 | | | 0 | **0** |
| **7** | **odbor územného plánu, GIS a životného prostredia a**  **útvar riaditeľa Úradu BSK** | **0** | | 0 | | 0 | | 0 | | 0 | | 0 | | | 0 | **1** |
| **8** | **útvar riaditeľa Úradu BSK** | **1** | | 0 | | 0 | | 1 | | 0 | | 0 | | | 0 | **2** |
| **9** | **Spolu** | **14** | | **3** | | **1** | | **4** | | **2** | | **4** | | | **0** | **6** |

1. **Kontrola vybavovania petícií**

Kontrola vybavovania podaných petícií občanov bola zameraná na to, či Ú BSK postupoval pri ich vybavovaní v súlade s § 6 a § 7 zákona o petičnom práve a v súlade s čl. XXIV bod 5 smernice č. 52/2010.

V centrálnej evidencii je zaevidovaných 6 petícií (Tabuľka č.1), všetky boli vybavované na organizačných útvaroch BSK v súlade s platnou legislatívou. V prípade petície, ktorej predmetom je nesúhlas so spoplatnením MHD v Bratislave pre osoby ťažko zdravotne postihnuté, petičný výbor originál petície odovzdal primátorovi hlavného mesta SR Bratislavy, ktorý je tiež kompetentný na jej vybavenie.

Oznámenia o výsledku vybavenia petícií boli zaslané osobám, ktoré petičné výbory určili na zastupovanie v styku s orgánmi verejnej správy. Kontrolou neboli zistené nedostatky.

Kompletný prehľad prijatých a vybavených sťažnosti a petícií na Ú BSK je uvedený v tabuľke č. 2 a č. 3.

1. **Prijaté opatrenia na nápravu**

Vzhľadom na to, že pri výkone kontroly vybavovania sťažností a petícií na Ú BSK neboli zistené nedostatky, nebolo treba prijať opatrenia na nápravu zistených nedostatkov a odstránenie ich príčin. Z kontroly o vybavovaní sťažností a petícií na Ú BSK kontrolná skupina vypracovala záznam, s ktorým bol 7. 3. 2014 oboznámený riaditeľ Ú BSK.

1. **Iné podania**

Odbor zdravotníctva Ú BSK prijal a vybavoval spolu 144 podaní, na ktoré sa nevzťahoval zákon o sťažnostiach, ale ktoré boli vybavované v  súlade s ustanovením § 17 ods. 3 písm. b) zákona č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov.

Predmetom podaní boli najčastejšie: nedostatky vo vedení zdravotnej dokumentácie, nesúhlas s platbou v nezmluvnom zdravotníckom zariadení, odmietnutie vyšetriť pacienta odborným lekárom, nekvalita stomatologických výkonov, poplatok za predoperačné vyšetrenie, odmietnutie vykonania predoperačného vyšetrenia, prešetrenie správania lekára a zdravotníckeho personálu, nesprístupnenie údajov zo zdravotnej dokumentácie, chýbajúci cenník výkonov hradených pacientom a iné.

Z prešetrených podaní boli v 40 prípadoch nedostatky preukázané, v 67 prípadoch nedostatky neboli preukázané, v jednom prípade podanie bolo odboru zdravotníctva zaslané iba na vedomie,  12 podaní je k 31. 12. 2013 vo vybavovaní.

V prípade opodstatnených námietok bol poskytovateľ upozornený na dodržiavanie platných právnych predpisov s poukázaním na vykonanie náhodných kontrol s tým, že v prípade opakovaného porušenia právneho predpisu samosprávny kraj pristúpi k sankčným opatreniam podľa § 82 zákona č. 578/2004 Z. z. v platnom znení.

V sledovanom období odbor zdravotníctva Ú BSK za porušenie platných právnych predpisov uložil 5 pokút.

Odbor zdravotníctva postúpil na vybavenie 26 podaní z dôvodu vecnej príslušnosti týmto orgánom: Úrad pre dohľad nad zdravotnou starostlivosťou, Ministerstvo zdravotníctva SR, Slovenská lekárska komora, Slovenská komora zubných lekárov, Slovenská komora sestier a pôrodných asistentiek a Regionálny úrad verejného zdravotníctva.