**Bod č.**

**Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

dňa 11. apríla 2014

**Návrh**

**na zachovanie Ústavnej pohotovostnej služby pre región Záhorie**

**Predkladateľ: Materiál obsahuje:**

PhDr. Gabriella Németh 1. Návrh uznesenia

podpredsedníčka 2. Dôvodovú správu

Bratislavského samosprávneho kraja 3. Stanoviská komisií Z BSK

**Zodpovedný:**

MUDr. Valerián Potičný, MPH

riaditeľ odboru zdravotníctva BSK

lekár samosprávneho kraja

**Spracovateľ:**

JUDr. Matúš Šaray

vedúci právneho oddelenia

Mgr. Ivana Vanacká

referent odboru zdravotníctva

Bratislava

apríl 2014

N á v r h u z n e s e n i a

**uznesenie č. ............. 2014**

zo dňa 11. 04. 2014

Zastupiteľstvo Bratislavského samosprávneho kraja po prerokovaní materiálu

1. **b e r i e n a  v e d o m i e**

Návrh na zachovanie Ústavnej pohotovostnej služby pre región Záhorie

1. **schvaľuje**

B.1. Zámer na zachovanie Ústavnej pohotovostnej služby pre región Záhorie

1. **ukladá**

riaditeľovi Úradu Bratislavského samosprávneho kraja

C.1. vykonať všetky potrebné kroky, ktorými bude zabezpečený nezávislý ekonomický a zdravotnícky audit poskytovania ústavnej pohotovostnej služby v regióne Záhorie (spádová oblasť okresu Malacky), ktorého súčasťou bude aj analýza čistých nákladov a primeraného zisku Ústavnej pohotovostnej služby v zmysle Rozhodnutia Komisie 2012/21/EÚ.

Termín: do 30.04. 2014

C.2. na základe auditu, po schválení v Zastupiteľstve Bratislavského samosprávneho kraja, zabezpečiť poskytovanie Ústavnej pohotovostnej služby v súlade s postupom verejného obstarávania a ostatnými všeobecne záväznými predpismi titulom náhrad za služby vo verejnom záujme.

Termín: do 31.10. 2014

**Dôvodová správa**

Nemocnica v Malackách je regionálnou nemocnicou, ktorá poskytuje komplexnú zdravotnú starostlivosť pre 80 000 obyvateľov spádového regiónu Záhorie a širšie okolie. Zdravotnú starostlivosť v nemocnici využije ročne viac ako 180 000 pacientov. Bratislavský samosprávny kraj prenajíma od roku 2004 nemocnicu súkromnej spoločnosti Nemocničná, a.s.. Nehnuteľnosti, v ktorých súkromná spoločnosť zabezpečuje poskytovanie zdravotnej starostlivosti sú výlučne majetkom Bratislavského samosprávneho kraja.

Zrušenie Ústavnej pohotovostnej služby v NsP Malacky by znamenalo pre región Malacky zastavenie poskytovania akútnej/neodkladnej zdravotnej starostlivosti v odboroch chirurgia, vnútorné lekárstvo a gynekológia ako aj zrušenie služieb v rámci rádiologického oddelenia a operačnej starostlivosti z vitálnej indikácie – pri život ohrozujúcich stavoch. Neodkladnou zdravotnou starostlivosťou sa rozumie zdravotná starostlivosť poskytovaná osobe pri náhlej zmene jej zdravotného stavu, ktorá bezprostredne ohrozuje jej život alebo niektorú zo základných životných funkcii. Neodkladná starostlivosť je aj vyšetrenie osoby označenej za možný zdroj rýchlo sa šíriacej a život ohrozujúcej nákazy, diagnostika a liečba osoby s rýchlo sa šíriacou a život ohrozujúcou nákazou.

Pri súčasnom financovaní prevádzky nemocnice zo strany všetkých zdravotných poisťovní, je reálne možné zachovať prevádzku nemocnice len v rámci pracovných dní počas riadnej pracovnej doby, čo v praxi znamená, že nemocnica je pre obyvateľov regiónu schopná poskytovať len plánovanú zdravotnú starostlivosť. Mimo pracovnej doby naliehavé stavy, ktoré si vyžadujú akútnu/neodkladnú starostlivosť budú odklonené do nemocníc, ktoré sú zaradené v pevnej sieti – teda UNsP v Bratislave. Znamená to predĺženie času na poskytnutie akútnej/neodkladnej zdravotnej starostlivosti o cca 25 minút v prípade priaznivých dopravných podmienok. V prípade dopravných kolízií sa tento čas predlžuje. Dostupnosť kvalitnej zdravotnej starostlivosti je vážnym faktorom ovplyvňujúcim kvalitu života občanov.

Analýza Programu hospodárskeho a sociálneho rozvoja Bratislavského samosprávneho kraja na roky 2014 – 2020 (ďalej len PHSR BSK ) identifikovala v podkapitole A.5.3 nesúcej názov  „Sociálna infraštruktúra“ ohrozenie nedostatočnej rozmiestnenosti  primárnych zdravotníckych služieb t.j. ústavnej pohotovostnej služby (ďalej len ÚPS) a lekárskej služby prvej pomoci (ďalej len LSPP), ako aj prílišnú koncentráciu verejných služieb Bratislavského kraja v Hlavnom meste SR Bratislava. Uvedené ohrozenie bude mať najnepriaznivejší dopad v okrese Malacky, a to z dôvodu najväčšej fyzickej vzdialenosti od hlavného mesta SR Bratislavy, sídelnej štruktúry tvorenej iba jedným regionálnym centrom – mesto Malacky. Programová časť PHSR BSK  2014 – 2020 navrhuje v aktivite 9.1  „Cielené investície do zdravotníckej a sociálnej infraštruktúry“ zlepšenie prístupu k špecializovaným, vysokokvalitným službám, vrátane zdravotníctva a sociálnych služieb všeobecného záujmu.

Otázka riešenia financovania zdravotnej starostlivosti na úrovni samosprávnych krajov bola jedným z dôvodov založenia odborného kolokvia. Bratislavský samosprávny kraj navrhol k problematike uskutočniť rokovanie aj za prítomnosti zástupcov stavovských organizácií a odborníkov v oblasti zdravotníctva. Účelom jeho činnosti bolo posúdenie financovania zdravotnej starostlivosti zdravotnými poisťovňami v nemocniciach v gescii samosprávnych krajov, posúdenie ekonomicky primeraných nákladov pri poskytovaní zdravotnej starostlivosti a činností súvisiacimi s poskytovaním zdravotnej starostlivosti, vytváraním strát pri týchto činnostiach a možnosťami ich financovania. Kolokvium sa zaoberalo možnosťami viaczdrojového financovania nemocníc v pôsobností samosprávnych krajov tak, ako je to bežné v iných štátoch Európskej únie. Výsledkom je návrh postupu, ktorý môže zlepšiť financovanie poskytovateľov zdravotnej starostlivosti v Slovenskej republike.

Nutnosť diskusie o zákonných normách a spôsobe viaczdrojového financovania zdravotníctva, nevynímajúc aktuálnu otázku financovania ÚPS a LSPP z pozície VÚC, viedla odborné kolokvium k posúdeniu možného modelu financovania s podloženými údajmi o podmienkach fungovania ÚPS a LSPP.

**Ústavná pohotovostná služba v Nemocnici s poliklinikou Malacky**

Zákon č. 576/2004 Z.z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov definuje pojem Ústavná pohotovostná služba: je zdravotná starostlivosť, ktorou sa zabezpečuje nepretržitá dostupnosť ústavnej starostlivosti v nemocnici.(ÚPS)

ÚPS sa skladá z internej, chirurgickej, gynekologickej, rádiologickej ústavnej pohotovostnej služby. Zabezpečuje aj operačnú pohotovosť. Z pohľadu personálneho zabezpečenia ÚSP slúžia:lekári špecialisti, sestry, rádiologickí technici, sanitári. Poskytovanie zdravotnej starostlivosti v ambulanciách ÚPS je financované len na základe ambulantných výkonov slúžiacich lekárov. ÚPS nemá paušál zo zdravotných poisťovní, ktorý by pokryl jej fixné náklady.

Pre cca 80 tis. obyvateľov spádovej oblasti nemocnice Malacky je potrebné zabezpečiť dostupnú, neodkladnú zdravotnú starostlivosť. Zrušenie ÚPS by znamenalo zastavenie poskytovania neodkladnej zdravotnej starostlivosti v odboroch chirurgia, vnútorné lekárstvo a gynekológia ako aj zrušenie služieb v rámci rádiologického oddelenia a operačnej starostlivosti z vitálnej indikácie – pri život ohrozujúcich stavoch.

**Ústavná pohotovostná služba pre región Záhorie – návrh riešenia**

**Zdravotná starostlivosť**

**Zákon č. 302/2001 Z.z. o samospráve vyšších územných celkov**

**(zákon o samosprávnych krajoch) v znení neskorších predpisov**

Podľa zákona č. 302/2001 Z.z. o samospráve vyšších územných celkov (zákon o samosprávnych krajoch) v znení neskorších predpisov (ďalej len „**zákon o samosprávnych krajoch**“) je samosprávny kraj právnickou osobou, ktorá za podmienok ustanovených zákonom samostatne hospodári s vlastným majetkom a s vlastnými príjmami, **zabezpečuje a chráni záujmy a práva svojich obyvateľov**. Pôsobnosť samosprávnych krajov pri výkone samosprávy upravuje ustanovenie § 4 zákona o samosprávnych krajoch ako **starostlivosť o všestranný rozvoj územia samosprávneho kraja a o potreby obyvateľov samosprávneho kraja**, pritom najmä, okrem iného, podľa § 4 ods. 1 písm. a), j) a p) zákona o samosprávnych krajoch zabezpečuje tvorbu a plnenie programu sociálneho, ekonomického a kultúrneho rozvoja územia samosprávneho kraja, utvára podmienky na rozvoj zdravotníctva a podieľa sa na riešení problémov, ktoré sa týkajú viacerých obcí na území samosprávneho kraja. Zabezpečenie 24 hodinovej dostupnosti ústavnej starostlivosti v spádovej oblasti regiónu Záhorie má pre BSK **za účelom zabezpečenia nepretržitej vzdialenostnej a časovej dostupnosti neodkladnej zdravotnej starostlivosti z hľadiska potrieb 80 000 obyvateľov** kraja mimoriadny význam.

Poskytovanie zdravotnej starostlivosti je, podľa § 2 ods. 2 zákona č. 213/1997 Z.z. o neziskových organizáciách poskytujúcich všeobecne prospešné služby v znení neskorších predpisov, **všeobecne prospešnou službou**.

Podľa § 2 ods. 21 **zákona č. 576/2004 Z.z.** o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov (ďalej len „zákon 576/2004“) je **ústavná pohotovostná služba** zdravotná starostlivosť, ktorou sa zabezpečuje nepretržitá dostupnosť ústavnej starostlivosti v nemocnici. Podľa § 4 ods. 1 zákona 576/2004 je poskytovanie zdravotnej starostlivosti v zdravotníckom zariadení ústavnej zdravotnej starostlivosti služba vo všeobecnom hospodárskom záujme. V rámci ústavnej starostlivosti v nemocnici sa poskytuje ústavná pohotovostná služba najmenej v rozsahu verejnej minimálnej siete poskytovateľov.

Podľa § 7 ods. 2 písm. b) zákona **č. 578/2004 Z.z.** o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov (ďalej len „zákon 578/2004“) je ústavná zdravotná starostlivosť jednou z foriem poskytovania zdravotnej starostlivosti. Zariadeniami ústavnej zdravotnej starostlivosti sú, okrem iných, nemocnica všeobecná a nemocnica špecializovaná; v týchto, podľa § 7 ods. 10, musí byť zabezpečené nepretržité poskytovanie zdravotnej starostlivosti.

Podľa § 5 zákona 578/2004 je **pevná sieť** poskytovateľov také určenie poskytovateľov ústavnej zdravotnej starostlivosti v rámci minimálnej siete, aby sa zabezpečila neodkladná zdravotná starostlivosť na príslušnom území s prihliadnutím na kritériá uvedené v zákone. Podľa § 5a zákona 578/2004 **koncová sieť** poskytovateľov je určenie poskytovateľov ústavnej zdravotnej starostlivosti v rámci minimálnej siete, ktorí poskytujú ústavnú zdravotnú starostlivosť na príslušnom území.

Minimálnu sieť ustanovuje nariadenie vlády Slovenskej republiky č. 640/2008 Z.z. o verejnej minimálnej sieti poskytovateľov zdravotnej starostlivosti v znení neskorších predpisov. **Koncová sieť** poskytovateľov je uvedená v prílohe č. 7 nariadenia. Na území BSK sú to: v Bratislave Univerzitná nemocnica Bratislava, Detská fakultná nemocnica s poliklinikou, Národný onkologický ústav, Národný ústav srdcových a cievnych chorôb, a.s., Nemocnica svätého Michala, a.s., Centrum pre liečbu drogových závislostí a Onkologický ústav sv. Alžbety, s.r.o. a v Pezinku Psychiatrická nemocnica Philippa Pinela Pezinok.

**Zákon č. 539/2008 Z.z. o podpore regionálneho rozvoja**

Podľa § 3 ods. 1 zákona hlavným cieľom podpory regionálneho rozvoja je aj odstraňovať alebo zmierňovať nežiaduce rozdiely v úrovni hospodárskeho rozvoja, sociálneho rozvoja a územného rozvoja regiónov a zabezpečiť trvalo udržateľný rozvoj regiónov. Podpora regionálneho rozvoja je, podľa § 3 ods. 2 písm. v) zákona, zameraná najmä na, okrem iného, ochranu, podporu a rozvoj verejného zdravia.

Regionálny rozvoj sa financuje, podľa § 4 ods. 1 písm. c) zákona, aj z rozpočtov vyšších územných celkov.

Podpora regionálneho rozvoja sa vykonáva podľa Národnej stratégie regionálneho rozvoja Slovenskej republiky, programu hospodárskeho rozvoja a sociálneho rozvoja vyššieho územného celku a programu hospodárskeho rozvoja a sociálneho rozvoja obce (§ 5 zákona).

Program hospodárskeho rozvoja a sociálneho rozvoja vyššieho územného celku obsahuje aj hodnotenie a analýzu hospodárskej situácie, sociálnej situácie vrátane stavu verejného zdravia, environmentálnej situácie a situácie v oblasti kultúry a vybavenosti a obsluhy územia vyššieho územného celku (§ 7 ods. 4 písm. b) zákona).

Podľa § 11 písm. a) a b) zákona vyšší územný celok vo svojej pôsobnosti na účely podpory regionálneho rozvoja vypracúva a vyhodnocuje analýzy rozvoja kraja a jeho častí, zabezpečuje jeho trvalo udržateľný hospodársky rozvoj, sociálny rozvoj a územný rozvoj a zabezpečuje a koordinuje vypracovanie a realizáciu programu hospodárskeho rozvoja a sociálneho rozvoja vyššieho územného celku, pravidelne ho monitoruje a každoročne vyhodnocuje jeho plnenie, zabezpečuje súlad programu hospodárskeho rozvoja a sociálneho rozvoja vyššieho územného celku s prioritami a cieľmi ustanovenými v národnej stratégii a s územnoplánovacou dokumentáciou.

Ustanoveniami zákona nie sú dotknuté ustanovenia osobitných predpisov v oblasti štátnej pomoci.

Analýza Programu hospodárskeho a sociálneho rozvoja BSK na roky 2014 – 2020 identifikovala v podkapitole A.5.3 „Sociálna infraštruktúra“ nedostatočnú rozmiestnenosť primárnych zdravotníckych služieb, t.j. aj ÚPS, ako aj prílišnú koncentráciu verejných služieb Bratislavského kraja v Hlavnom meste SR Bratislave. Na základe zistení Analýzy územia BSK v predmetnej oblasti bol zvolený strategický cieľ „Rozvoj služieb a turizmu“, ktorého úlohou je zabezpečenie dostupných a kvalitných verejných služieb aj v oblasti zdravotníctva v podmienkach rozrastajúcej sídelnej štruktúry BSK. Programová časť PHSR BSK na roky 2014 – 2020 navrhuje v aktivite 9.1 „Cielené investície do zdravotníckej a sociálnej infraštruktúry“ zlepšenie prístupu k špecializovaným, vysokokvalitným službám, vrátane zdravotníctva a sociálnych služieb všeobecného záujmu.

**Zákon č. 231/1999 Z.z. o štátnej pomoci v znení neskorších predpisov**

**Rozhodnutie Komisie z 20. decembra 2011 o uplatňovaní článku 106 ods. 2 Zmluvy o fungovaní Európskej únie na štátnu pomoc vo forme náhrady za službu vo verejnom záujme udeľovanej niektorým podnikom povereným poskytovaním služieb všeobecného hospodárskeho záujmu (2012/21/EÚ)**

Štátnou pomocou na účely zákona o štátnej pomoci sa rozumie každá pomoc v akejkoľvek forme, ktorú poskytuje na podnikanie alebo v súvislosti s ním poskytovateľ priamo alebo nepriamo z prostriedkov štátneho rozpočtu, zo svojho rozpočtu alebo z vlastných zdrojov podnikateľovi. Štátna pomoc sa môže poskytnúť v súlade so zákonom o štátnej pomoci, osobitnými zákonmi a právnymi predpismi Európskeho spoločenstva vzťahujúcimi sa na štátnu pomoc (§ 1 ods. 2).

Zákon sa vzťahuje aj na vyššie územné celky poskytujúce štátnu pomoc podľa osobitného zákona (§ 1 ods. 1 písm. b)).

Zakazuje sa poskytovanie štátnej pomoci, ktorá narušuje alebo hrozí narušením hospodárskej súťaže tým, že zvýhodňuje určitých podnikateľov alebo výrobu určitého tovaru alebo poskytovanie služieb, ak poskytnutie štátnej pomoci nepriaznivo ovplyvňuje obchod medzi členskými štátmi spoločenstva.

Poskytnutie finančných prostriedkov z rozpočtu BSK pre prevádzkovateľa ÚPS sa z hľadiska uvedeného musí posudzovať cez právne predpisy Európskeho spoločenstva.

Podľa **Oznámenia Európskej komisie K(2011) 9406 v konečnom znení zo dňa 20.12.2011** vo veci „Rámec Európskej únie pre štátnu pomoc vo forme náhrady za služby vo verejnom záujme (2011)“:

* je možné, že na to, aby určité služby všeobecného hospodárskeho záujmu mohli fungovať na základe zásad a podmienok, ktoré im umožnia splniť svoj účel, je potrebné poskytnúť finančnú pomoc zo strany verejných orgánov, a to tam, kde príjmy pochádzajúce z ich poskytnutia neumožňujú pokryť náklady vyplývajúce zo záväzku služieb vo verejnom záujme,
* z judikatúry Súdneho dvora Európskej únie vyplýva, že náhrada za služby vo verejnom záujme nepredstavuje štátnu pomoc v zmysle článku 107 ods. 1 Zmluvy o fungovaní Európskej únie, ak spĺňa určité podmienky (odkaz na vec C-280/00 Altmark Trans).

**Rozhodnutie Komisie o uplatňovaní článku 106 ods. 2 Zmluvy o fungovaní Európskej únie na štátnu pomoc vo forme náhrady za službu vo verejnom záujme udeľovanej niektorým podnikom povereným poskytovaním služieb všeobecného hospodárskeho záujmu zo dňa 20.12.2011** (ďalej len „rozhodnutie komisie“) berie zreteľ na vyššie uvedený rozsudok Súdneho dvora vo veci Altmark Trans. Súdny dvor v rozsudku trval na tom, že kompenzácia služby vo verejnom záujme nepredstavuje štátnu pomoc v zmysle článku 107 Zmluvy o fungovaní Európskej únie za predpokladu splnenia štyroch súhrnných kritérií:

1. príjemca musí skutočne plniť záväzky služby vo verejnom záujme a záväzky musia byť jasne definované,
2. parametre, na základe ktorých sa náhrada vypočítava, musia byť vopred stanovené objektívnym a transparentným spôsobom,
3. náhrada nesmie presiahnuť sumu potrebnú na pokrytie všetkých alebo časti nákladov vzniknutých pri plnení záväzkov služby vo verejnom záujme pri zohľadnení relevantných príjmov a primeraného zisku,
4. ak podnik, ktorý má plniť záväzky služby vo verejnom záujme, nebol v konkrétnom prípade vybraný v súlade s postupom verejného obstarávania, ktorý by umožnil výber uchádzača schopného poskytovať tieto služby verejnosti za najnižšiu cenu, výška potrebnej náhrady sa musí stanoviť na základe analýzy nákladov, ktoré by vznikli bežnému podniku, dobre riadenému a primerane vybavenému príslušnými prostriedkami.

Rozhodnutím komisie, pri kumulatívnom splnení vyššie uvedených kritérií, boli stanovené podmienky, podľa ktorých je štátna pomoc vo forme náhrady za služby vo verejnom záujme poskytnutá určitým podnikom povereným poskytovaním služieb všeobecného hospodárskeho záujmu zlučiteľná s vnútorným trhom a vyňatá z notifikačnej povinnosti (notifikácia - poskytovatelia štátnej pomoci sú povinní pred poskytnutím štátnej pomoci požiadať Európsku komisiu prostredníctvom Ministerstva financií SR o schválenie poskytnutia štátnej pomoci) podľa článku 108 ods. 3 Zmluvy o fungovaní Európskej únie.

Rozhodnutie komisie sa uplatňuje na štátnu pomoc vo forme náhrady za služby vo verejnom záujme udelenej podnikom v súvislosti so službami všeobecného hospodárskeho záujmu v zmysle článku 106 ods. 2 Zmluvy o fungovaní Európskej únie ak patrí, okrem iných, do kategórie náhrady za poskytovanie služieb všeobecného hospodárskeho záujmu nemocnicami poskytujúcimi zdravotnú starostlivosť, v príslušných prípadoch vrátane záchranných služieb (Článok 2 ods. 1 písm. b) rozhodnutia komisie).

**Kritéria:**

**ad. 1: príjemca musí skutočne plniť záväzky služby vo verejnom záujme a záväzky musia byť jasne definované**

* z hľadiska oprávnenosti BSK objednať a následne uhradiť náklady ÚPS je možné vychádzať len zo všeobecného, vyššie uvedeného, ustanovenia zákona o samosprávnych krajoch, a to § 4 ods. 1 písm. j), podľa ktorého samosprávny kraj utvára podmienky na rozvoj zdravotníctva; služba ÚPS je aj priamo definovaná v strednodobom strategickom dokumente Program hospodárskeho a sociálneho rozvoja BSK na roky 2014 – 2020
* z hľadiska výdavkov BSK je potrebné jednoznačne ustáliť, že výdavok na ÚPS je oprávneným výdavkom v zmysle § 8 zákona č. 583/2004 Z.z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov (podľa § 8 ods. 1 sa z rozpočtu vyššieho územného celku uhrádzajú, okrem iného, záväzky vyššieho územného celku vyplývajúce z plnenia povinností ustanovených osobitnými predpismi a záväzky vzniknuté zo spolupráce s iným vyšším územným celkom alebo s obcou, prípadne s ďalšími osobami na zabezpečenie úloh vyplývajúcich z pôsobnosti vyššieho územného celku vrátane záväzkov vzniknutých zo spoločnej činnosti)
* príjemca náhrad musí byť prevádzkovateľom nemocnice poskytujúcej zdravotnú starostlivosť
* príjemca náhrad bude poskytovať ÚPS 24 hodín denne
* príjemca náhrad bude poskytovať ÚPS obyvateľom okresu Malacky a jeho okolia
* ostatné záväzky budú upravené zmluvou medzi BSK a úspešným uchádzačom vo verejnom obstarávaní

**ad. 2: parametre, na základe ktorých sa náhrada vypočítava, musia byť vopred stanovené objektívnym a transparentným spôsobom**

* predpokladané náhrady budú vypočítané z nákladov ÚPS poskytovaných v regióne za posledné tri roky

**ad. 3: náhrada nesmie presiahnuť sumu potrebnú na pokrytie všetkých alebo časti nákladov vzniknutých pri plnení záväzkov služby vo verejnom záujme pri zohľadnení relevantných príjmov a primeraného zisku**

* možnosť vypočítania čistých nákladov, náklady a príjmy, ktoré je potrebné zohľadniť, a čo možno považovať na účely rozhodnutia komisie za primeraný zisk upravuje ustanovenie Článku 5 rozhodnutia komisie

**ad. 4: ak podnik, ktorý má plniť záväzky služby vo verejnom záujme, nebol v konkrétnom prípade vybraný v súlade s postupom verejného obstarávania, ktorý by umožnil výber uchádzača schopného poskytovať tieto služby verejnosti za najnižšiu cenu, výška potrebnej náhrady sa musí stanoviť na základe analýzy nákladov, ktoré by vznikli bežnému podniku, dobre riadenému a primerane vybavenému príslušnými prostriedkami**

* BSK uskutoční, v súlade so zákonom č. 25/2006 Z.z. o verejnom obstarávaní a o zmene a doplnení niektorých zákonov v znení neskorších predpisov, proces verejného obstarávania, nakoľko podľa § 1 zákona neexistuje zákonná výnimka z postupu podľa zákona
* výsledkom verejného obstarávania bude uzatvorenie zmluvy, na základe ktorej BSK poverí úspešného uchádzača vo verejnom obstarávaní zabezpečovaním ÚPS pre región Záhorie, a to ako službu vo verejnom záujme (napr. zmluva o spolupráci pri zabezpečení ÚPS)
* podmienkou procesu obstarávania a následného uzatvorenia zmluvy je vyčlenenie finančných prostriedkov v rozpočte BSK na príslušný kalendárny rok (musí byť potvrdené v rámci predbežnej finančnej kontroly).

**Rokovanie odborného kolokvia**

Otázka riešenia financovania zdravotnej starostlivosti na úrovni samosprávnych krajov bola jedným z dôvodov založenia odborného kolokvia. Bratislavský samosprávny kraj v septembri r. 2013 navrhol, k problematikeuskutočniť rokovanie aj za prítomnosti zástupcov stavovských organizácií a odborníkov v oblasti zdravotníctva. Účelom jeho činnosti bolo posúdenie financovania zdravotnej starostlivosti zdravotnými poisťovňami v nemocniciach v gescii samosprávnych krajov, posúdenie ekonomicky primeraných nákladov pri poskytovaní zdravotnej starostlivosti a činností súvisiacimi s poskytovaním zdravotnej starostlivosti, vytváraním strát pri týchto činnostiach a možnosťami ich financovania. Kolokvium sa zaoberalo možnosťami viaczdrojového financovania nemocníc v pôsobností samosprávnych krajov tak, ako je to bežné v iných štátoch Európskej únie.

Členovia odborného kolokvia

|  |  |  |
| --- | --- | --- |
| 1. | PhDr. Gabriella NÉMETH | podpredsedníčka Úradu BSK ( r. 2010-2013) |
| 2. | Doc. Ing. Ružena APALOVIČOVÁ, CSc. | poslankyňa Zastupiteľstva BSK (r. 2010-2013) |
| 3. | MUDr. Marián HARAMIA | poslanec Zastupiteľstva BSK |
| 4. | MUDr. Tomáš SZALAY | **Stredoeurópsky inštitút pre zdravotnú politiku** |
| **5.** | **RNDr. Jozef ONDREJKA** | **primátor** Mesta Malacky |
| 6. | Ing. Peter TYDLITÁT | člen rady Združenia miest a obcí záhorskej oblasti |
| 7. | PhDr. Denisa VLKOVÁ, MPH | zástupca Asociácie nemocníc Slovenska |
| 8. | Mgr. Zuzana HALÁDOVÁ | Slovenská komora sestier a pôrodných asistentiek |
| 9. | RNDr. Anna ZEMANOVÁ | poslankyňa Zastupiteľstva BSK |
| 10. | MUDr. Juraj HANZEN | prezident Regionálnej lekárskej komory Bratislava |
| 11. | MUDr. Valerián POTIČNÝ, MPH | riaditeľ odboru zdravotníctva BSK,  lekár samosprávneho kraja |
| 12. | Mgr. Peter GOLIÁŠ, PhDr. | riaditeľ Inštitútu pre ekonomické a sociálne reformy (pozorovateľ) |

Prvé zasadnutie odborného kolokvia sa uskutočnilo dňa 17.9.2013 v budove Úradu Bratislavského samosprávneho kraja. Výstupy prvého rokovania predložil MUDr. Valerián Potičný, MPH, riaditeľ odboru zdravotníctva BSK, lekár samosprávneho kraja dňa 20.09. 2013 na rokovaní Zastupiteľstva BSK. Druhé rokovanie odborného kolokvia sa uskutočnilo 09.12. 2013.

Dňa 11.02. 2014 sa uskutočnilo tretie rokovanie odborného kolokvia, na ktorom boli prerokované právne aspekty štátnej pomoci a podmienok spolufinancovania služby vo verejnom záujme. V závere rokovania bolo všetkými zúčastnenými členmi jednohlasne prijaté uznesenie.

**Uznesenie rokovania odborného kolokvia**

1. **kolokvium konštatuje, že zabezpečenie nepretržitého poskytovania zdravotnej starostlivosti v rámci ústavnej pohotovostnej služby v regióne Záhorie (spádová oblasť okresu Malacky) je službou vo verejnom záujme**
2. **kolokvium konštatuje, že štátna pomoc vo forme náhrady za služby vo verejnom záujme poskytnutá nemocnicou poskytujúcou zdravotnú starostlivosť je vyňatá z notifikačnej povinnosti**
3. **kolokvium odporúča predsedovi Bratislavského samosprávneho kraja zabezpečiť nezávislý ekonomický a zdravotnícky audit poskytovania ústavnej pohotovostnej služby v regióne Záhorie (spádová oblasť okresu Malacky), a na jeho základe zabezpečiť poskytovanie ústavnej pohotovostnej služby, v súlade s postupom verejného obstarávania a ostanými všeobecne záväznými predpismi titulom náhrad za služby vo verejnom záujme**

**Stanoviská komisií Zastupiteľstva BSK**

**Bod:** **Návrh na zachovanie Ústavnej pohotovostnej služby pre región Záhorie**

|  |  |  |  |  |
| --- | --- | --- | --- | --- |
| **Názov komisie** | **Stanovisko komisie k návrhu materiálu** | **Hlasovanie** | **Akceptované / Neakceptované** | **Zapracované / Nezapracované** |
| Komisia zdravotníctva a sociálnych vecí | Materiál bol prerokovaný - komisia odporúča schváliť predložený materiál so zmenou uznesenia v bode C.2.: ...„na základe auditu, po schválení...“ | Prítomní 6  Za 6  Proti 0  Zdržal sa 0  Nehlasoval 0 | akceptované | zapracované |
| Finančná komisia | Odporúča Z BSK schváliť materiál s uznesením, ktoré bude mať iba dve časti:   1. **berie na vedomie** „Návrh na zachovanie Ústavnej pohotovostnej služby pre región Záhorie“ 2. **ukladá riaditeľovi Úradu BSK** „vykonať všetky potrebné kroky, ktorými bude zabezpečený nezávislý ekonomický a zdravotnícky audit poskytovania ústavnej pohotovostnej služby v regióne Záhorie (spádová oblasť okresu Malacky), ktorého súčasťou bude aj analýza čistých nákladov a primeraného zisku Ústavnej pohotovostnej služby v zmysle Rozhodnutia Komisie 2012/21/EÚ.Termín: do 30.04.2014 | Prítomní 7  Za 7  Proti 0  Zdržal sa 0  Nehlasoval 0 |  |  |
| Komisia školstva, športu a mládeže | Komisia materiál prerokovala, schvaľuje postup navrhnutý odborným kolokviom a odporúča predložiť na rokovanie Zastupiteľstva BSK | Prítomní 7  Za 6  Proti 0  Zdržal sa 1  Nehlasoval 0 |  |  |

V stĺpci **zapracované / nezapracované pripomienky** uviesť či boli / neboli zapracované, ak nie, uviesť dôvod.